Se billedserie Det var i forbindelse med en besøgsdag for de nye 7. klasser på Sjølundsskolen, at en 12-årig pige følte sig krænket af en gruppe unge mænd, som befandt sig uden for skolen på Nygårdsvej. (På det indsatte foto ses Vickie Jacobsen, mor til den 12-årige pige).

Send til din ven. X Artiklen: Mor raser: 12-årig pige antastet af unge mænd Modtagerens email * : Din e-mail * : Dit navn * : Evt. kommentar: *) skal udfyldes.

Mor raser: 12-årig pige antastet af unge mænd

Næstved - 17. juni 2016 kl. 10:41 Af Kasper Frank Kontakt redaktionen: sndk@sn.dk

Hvad der skulle have været en hyggelig dag med rundvisning på sin kommende skole, udviklede sig pludselig til en ubehagelig oplevelse for en 12-årig pige fra Næstved. Pigen og en kommende klassekammerat havde sammen med de andre kommende 7. klasseelever været på tur i området ved skolen, da en gruppe unge mænd tog kontakt til de to piger.

- De spurgte min datter, hvor mange penge, hun skulle have for at have sex med dem, fortæller pigens mor, Vickie Jacobsen.

Forfærdede og målløse flygtede de to piger i sikkerhed på skolen. Væk fra gruppen af unge mænd, som angiveligt blandt andet skulle have spurgt »how much?« til de to skoleelever.

De unge mænd er formentlig asylansøgere bosat i den nærliggende teltlejr på Beredskabsstyrelsens grund.

Asylcenter underrettet

Lokalpolitiet i Næstved bekræfter, at krænkelsen er blevet anmeldt, og at lederen af den nærliggende asyllejr er blevet kontaktet.

- Det er noteret, og asylcentret er underrettet. Vi holder selvfølgelig øje med, at sådan noget ikke sker, og da slet ikke foran en skole. De må finde et andet sted, hvis de ikke kan tie stille, siger Peter Haslund, leder af Lokalpolitiet i Næstved.

Peter Haslund understreger, at ingen af de unge mænd har taget fysisk fat i pigerne.

Den seneste tids debat om teltlejren har ikke fået politiet til at øge patruljeringen i området, selv om naboer og politikere har givet udtryk for deres bekymring over de problemer, teltlejren angiveligt medfører.

- Vi fastholder det niveau, vi hele tiden har haft. Der er ikke flere sager end tidligere, siger Peter Haslund.

Uheldig situation

Sjølundsskolens leder, Søren Fini Christensen, bekræfter over for Sjællandske, at han er bekendt med onsdagens episode. Han er forsigtig med at komme med et bud på, hvem der stod bag de krænkende tilnærmelser.

- Bare vi vidste, hvem det er. Vi aner jo ikke, om det er nogen fra flygtningelejren, eller om det er drenge, vi kender i forvejen. Det er en rigtig uheldig situation, siger Søren Fini Christensen.

Skolelederen understreger, at han ikke kender til, at der skulle være sket lignende episoder ved skolen på Nygårdsvej. Hvis det sker igen, opfordrer han eleverne til at fortælle det til en skolelærer så hurtigt som muligt, så skolen kan tage sig af problemet med det samme.

- Det er svært at gøre noget dagen efter, siger Søren Fini Christensen.

Vickie Jacobsen fortæller, at hun først kontaktede skolen torsdag, da der skulle en nats søvn til at få hende til at indse, hvad datteren havde været udsat for. Hun er ikke glad for skolelederen tilgang til oplevelsen.